[{"text_idx": "#000000", "text": "Tio, kion diris la fratino de Vusi\nTio, kion diris la fratino de Vusi"}, {"text_idx": "#000001", "text": "Sonregistraj\u0302o por tiu c\u0302i rakonto ankorau\u0306 mankas."}, {"text_idx": "#000002", "text": "Frue iun matenon la avino de Vusi vokis lin, \u201cVusi, bonvolu porti tiun c\u0302i ovon al viaj gepatroj. Ili volas fari grandan kukon por la edzinig\u0302o de via fratino.\u201d"}, {"text_idx": "#000003", "text": "Survoje al siaj gepatroj Vusi renkontis du knabojn kiuj kolektis fruktojn. Unu el la knaboj ekprenis la ovon de Vusi kaj pafis g\u0302in al arbo. La ovo rompig\u0302is."}, {"text_idx": "#000004", "text": "\u201cKion vi faris?\u201d ekkriis Vusi. \u201cTiu ovo estis por kuko. La kuko estis por la edzinig\u0302o de mia fratino. Kion diros mia fratino, se ne estos geedzig\u0302a kuko?\u201d"}, {"text_idx": "#000005", "text": "La knaboj tre bedau\u0306ris ke ili mokis Vusi. \u201cNi ne povas helpi pri la kuko, sed jen bastono por via fratino,\u201d unu el ili diris. Vusi dau\u0306rigis sian vojag\u0302on."}, {"text_idx": "#000006", "text": "Survoje li renkontis du virojn kiuj konstruis domon. \u201cC\u0302u ni povas uzi tiun fortan bastonon?\u201d demandis unu el ili. Sed la bastono ne estis sufic\u0302e forta, kaj g\u0302i rompig\u0302is."}, {"text_idx": "#000007", "text": "\u201cKion vi faris?\u201d ekkriis Vusi. \u201cTiu bastono estis donaco por mia fratino. La fruktokolektistoj donis la bastonon al mi, c\u0302ar ili rompis la ovon por la kuko. La kuko estis por la geedzig\u0302o de mia fratino. Nun estas neniu ovo, neniu kuko, kaj neniu donaco. Kion diros mia fratino?\u201d"}, {"text_idx": "#000008", "text": "La konstruistoj tre bedau\u0306ris ke ili rompis la bastonon. \u201cNi ne povas helpi pri la kuko, sed jen iom da tegmenta pajlo por via fratino,\u201d diris unu el ili. Kaj do Vusi dau\u0306rigis sian vojag\u0302on."}, {"text_idx": "#000009", "text": "Survoje Vusi renkontis bieniston kaj bovinon. \u201cKia bongusta pajlo, c\u0302u mi rajtas mang\u0302eti iomete?\u201d demandis la bovino. Sed la pajlo estis tiel bongusta, ke la bovino mang\u0302is c\u0302iom!"}, {"text_idx": "#000010", "text": "\u201cKion vi faris?\u201d ekkriis Vusi? \u201cTiu pajlo estis donaco por mia fratino. La konstruistoj donis la pajlon al mi, c\u0302ar ili rompis la bastonon de la fruktokolektistoj. La fruktokolektistoj donis la bastonon al mi, c\u0302ar ili rompis la ovon por la kuko de mia fratino. La kuko estis por la edzinig\u0302o de mia fratino. Nun estas neniu ovo, neniu kuko, kaj neniu donaco. Kion diros mia fratino?\u201d"}, {"text_idx": "#000011", "text": "La bovino tre bedau\u0306ris ke s\u0302i tiel avidis. La bienisto konsentis ke la bovino iru kun Vusi kiel donaco por lia fratino. Kaj Vusi pluiris sur la vojo."}, {"text_idx": "#000012", "text": "Sed la bovino rekuris al la bienisto je horo vespermang\u0302a. Kaj Vusi perdig\u0302is dum sia vojag\u0302o. Li alvenis tre malfrue por la geedzig\u0302o de sia fratino. La gastoj jam estis mang\u0302antaj."}, {"text_idx": "#000013", "text": "\u201cKion mi faru?\u201d ekkriis Vusi. \u201cLa bovino kiu forkuris estis donaco, kompense pro la pajlo, kiun donis al mi la konstruistoj. La konstruistoj donis al mi la pajlon, c\u0302ar ili rompis la bastonon de la fruktokolektistoj. La fruktokolektistoj donis al mi la bastonon, c\u0302ar ili rompis la ovon por la kuko. La kuko estis por la geedzig\u0302o. Nun estas neniu ovo, neniu kuko, kaj neniu donaco.\u201d"}, {"text_idx": "#000014", "text": "La fratino de Vusi pensis iomete, tiam s\u0302i diris, \u201cVusi, mia frato, ne vere gravas al mi la donacoj. Ec\u0302 ne la kuko! Ni c\u0302iuj estas kune c\u0302i tie, do mi g\u0302ojas. Nun surmetu viajn bonajn vestaj\u0302ojn, kaj ni festu tiun c\u0302i tagon!\u201d Kaj do Vusi tion faris."}, {"text_idx": "#000015", "text": "Ilustrita de: Wiehan de Jager"}]